CELEX: 32005D0231
Language: mt
Date: 2005-03-07 00:00:00
Title: Deċiżjoni tal-Kunsill tas- 7 ta’ Marzu 2005 li tawtorizza lill-Iżvezja biex tapplika rata mnaqqsa ta’ tassazzjoni fuq l-elettriku użat minn djar u kumpanniji fis-settur tas-servizzi li jinsabu f’ċerti żoni fit-Tramuntana ta' l-Iżvezja skond l-Artikolu 19 tad-Direttiva 2003/96/KE

13.6.2006   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               246
            
         DEĊIŻJONI TAL-KUNSILL
   tas-7 ta’ Marzu 2005
   li tawtorizza lill-Iżvezja biex tapplika rata mnaqqsa ta’ tassazzjoni fuq l-elettriku użat minn djar u kumpanniji fis-settur tas-servizzi li jinsabu f’ċerti żoni fit-Tramuntana ta' l-Iżvezja skond l-Artikolu 19 tad-Direttiva 2003/96/KE
   (2005/231/KE)
   IL-KUNSILL TA’ L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea,
   Wara li kkunsidra lid-Direttiva tal-Kunsill 2003/96/KE tas-27 t’Ottubru 2003 li tirristruttura l-kwadru tal-Komunità għat-tassazzjoni ta’ prodotti ta’ enerġija u elettriku (1), u b’mod partikolari l-Artikolu 19(1) tiegħu,
   Wara li kkunsidra l-proposta mill-Kummissjoni,
   Billi:
   
               (1)
            
            
               B’ittra ta' l-20 t’Awwissu 2004, l-awtoritajiet Svediżi ssottomettew lill-Kummissjoni applikazzjoni għal deroga li tħallihom jimplimentaw rata mnaqqsa ta’ tassazzjoni fuq l-elettriku użat minn ċerti djar u kumpanniji fis-settur tas-servizzi fit-tramuntana ta’ l-Isvezja skond l-Artikolu 19 tad-Direttiva 2003/96/KE.
            
         
               (2)
            
            
               Minn Ġunju ta’ l-1981 rata mnaqqsa ta’ taxxa fuq l-enerġija qed tkun applikata fl-Isvezja għal elettriku użat fit-tramuntana tal-pajjiż, fejn il-konsum ta’ l-elettriku għal skopijiet ta’ tisħin hu bejn wieħed u ieħor 25 % ogħla minn postijiet oħra fil-pajjiż.
            
         
               (3)
            
            
               Bit-tnaqqis ta' l-ispejjeż ta’ l-elettriku għad-djar u kumpaniji fis-settur tas-servizzi fit-tramuntana ta’ l-Isvezja dawk il-konsumaturi jkunu f’qagħda ugwali ma' konsumaturi fin-nofsinhar tal-pajjiż. Għalhekk il-miżura għandha objettivi politiċi reġjonali u ta’ koeżjoni.
            
         
               (4)
            
            
               Il-livell imnaqqas ta’ tassazzjoni fuq l-elettriku għall-konsum fit-tramuntana ta’ l-Isvezja li huma intiż li jammonta għal EUR 20 għal kull MWh, jibqa’ ferm ogħla mir-rata minima tal-Komunità stipulata fid-Direttiva 2003/96/KE. Barra minn hekk, it-tnaqqis fit-taxxa hu proporzjonat ma' l-ispejjeż akbar għat-tisħin li jridu jħallsu d-djar u l-kumpanniji fis-settur tas-servizzi fit-tramuntana ta’ l-Isvezja. Konsegwentement, dak il-livell ta’ tassazzjoni għandu jiżgura li jinżamm l-effett tat-tassazzjoni bħala inċentiv biex tiżdied l-effiċjenza fl-enerġija.
            
         
               (5)
            
            
               It-tnaqqis li ġie mitlub ġie eżaminat mill-Kummissjoni u nstab li ma jgħawwiġx il-kompetizzjoni u lanqas l-operat tas-suq intern u mhux meqjus inkompatibbli mal-politika tal-Komunità dwar l-ambjent, l-enerġija u t-trasport.
            
         
               (6)
            
            
               Dan l-approċċ hu skond il-pożizzjoni meħuda mill-Kummissjoni fil-każ C 42/2003 (2) dwar għajnuna mill-Istat, fejn l-ebda oġġezzjonijiet ma tqajmu kontra l-element ta’ għajnuna mill-Istat għat-tnaqqis tat-taxxa għall-perjodu li jispiċċa fil-31 ta’ Diċembru 2005.
            
         
               (7)
            
            
               Hu għalhekk xieraq li l-Isvezja tiġi awtorizzata biex tapplika rata mnaqqsa ta’ tassazzjoni fuq l-elettriku għall-konsum fit-tramuntana ta’ l-Isvezja sal-31 ta’ Diċembru 2005.
            
         ADOTTA DIN ID-DEĊIŻJONI:
   Artikolu 1
   L-Isvezja hi awtorizzata biex tapplika rata mnaqqsa ta’ tassazzjoni fuq l-elettriku użat minn djar u kumpaniji fis-settur tas-servizzi li qegħdin fil-muniċipalitajiet imniżżla fl-Anness.
   It-tnaqqis għandu jkun proporzjonat ma’ l-ispejjeż żejda għat-tisħin minħabba li qegħdin fit-tramuntana meta kkumparati mal-bqija ta’ l-Isvezja.
   Ir-rata mnaqqsa għandha tkun skond il-kundizzjonijiet tad-Direttiva 2003/96/KE, u b’mod partikolari r-rati minimi stipulati fl-Artikolu 10 ta' dik id-Direttiva.
   Artikolu 2
   Din id-Deċiżjoni għandha tiskadi fil-31 ta' Diċembru ta’ l-2005.
   Artikolu 3
   Din id-Deċiżjoni hija indirizzata lir-Renju ta’ l-Isvezja.
   
      Magħmula fi Brussel, nhar is-7 ta’ Marzu 2005.
      
         
            Għall-Kunsill
         
         
            Il-President
         
         J. KRECKÉ
      
   
   
      (1)  ĠU L 283, 31.10.2003, p. 51. Direttiva kif l-aħħar emendata bid-Direttiva 2004/75/KE (ĠU L 157, 30. 4.2004, p. 100).
   
      (2)  ĠU C 189, 9.8.2003, p. 6.
   
      ANNESS
      
                  Reġjuni
               
               
                  Muniċipalitajiet
               
            
                  Norrbottens län
               
               
                  Il-muniċipalitajiet kollha
               
            
                  Västerbottens län
               
               
                  Il-muniċipalitajiet kollha
               
            
                  Jämtlands län
               
               
                  Il-muniċipalitajiet kollha
               
            
                  Västernorrlands län
               
               
                  Sollefteå, Ånge, Örnsköldsvik
               
            
                  Gävleborgs län
               
               
                  Ljusdal
               
            
                  Dalarnas län
               
               
                  Malung, Mora, Orsa, Älvdalen
               
            
                  Värmlands län
               
               
                  Torsby